24-vuotias filosofian ja psykologian opiskelija Angelos Sofocleous erotettiin tehtävistään, kun eräs hänen twiittinsä aiheutti transfobiakohun Durhamin yliopistossa. Sofocleous kertoi Spectator-lehdelle kirjoittamassaan blogikirjoituksessa laittaneensa twiittiin kuvakaappauksen samaisesta lehdestä, jossa luki: ”Onko rikos sanoa, ettei naisilla ole peniksiä?” ja kommentin: ”RT (uudelleentwiittaa) jos naisilla ei ole peniksiä.”

Hinta twiitistä esittämisestä oli raju. Sofocleous menetti paikkansa koulun filosofialehti Critiquen päätoimittajana. Durhamin yliopiston filosofiajärjestön puheenjohtaja Ryan Lo perusteli erottamispäätöstä sanoen, että Sofocleouksen twiitti vähättelee trans-kokemuksia. Lehden FB-sivulla puheenjohtaja vannotti järjestön sitoutuvan tasa-arvoon ja inklusiivisuuteen. Critique-lehden uusi päätoimittaja Sebastián Sánchez-Schilling twiittasi ja kertoi lehdellään olevan nollatoleranssi ”trans-eksklusiivisille radikaalifeministeille tai heidän vaatimuksilleen nöyristelylle.”

Sofocleous menetti paikkansa myös Durhamin yliopisto-opiskelijoiden nettilehden The Bubblen toimittajana. Sen lisäksi hän menetti paikkansa valittuna humanistiopiskelijaryhmän puheenjohtajana. ”Menetin tämän kaiken vain koska sanoin jotain, mistä varmasti moni ihminen on samaa mieltä kanssani,” Sofocleios sanoo blogikirjoituksessaan.

Nyttemmin poistettu twiittaus sai aikaan vastareaktion muun muassa koulun sukupuoli- ja seksuaalivähemmistöjen järjestön entiseltä puheenjohtajalta, Christopher Wardilta, jonka mukaan twiitti oli faktuaalisesti väärin eikä debatoimisen arvoinen. ”Nyt uusi humanistiopiskelijoiden puheenjohtaja uudelleentwiittaa tälläistä kammottavaa transfobista p***aa”, Ward kirjoitti.

Sofocleous ei ole pyydellyt twiittiään anteeksi ja on sanonut, ettei hänen kriitikkonsa kestä lainkaan kritiikkiä itseään kohtaan eivätkä pysty käymään sivistynyttä keskustelua aiheista, joista he ovat eri mieltä. ”Nämä henkilöt uskottelevat itselleen, että heillä on absoluuttinen valta päättää mistä aiheista ja mitä kieltä saa käyttää julkisilla foorumeilla,” Sofocleos sanoi.

Lähteet: The Spectator, Critique-lehden Facebook-sivu, The Metro UK, The Daily Mail